ddrg/super_eurlex huggingface dataset:
Virallinen lehti nro C 158 , 25/05/1998 s. 0120



KIRJALLINEN KYSYMYS E-3459/97 komissiolle esittäjä(t): Amedeo Amadeo (NI) (31. lokakuuta 1997) Aihe: Ispran YTK Olen saanut tietooni, että Giorgio DEVISONI, syntynyt Luinossa Varesessa 14. joulukuuta 1964, on esittänyt valituksen tutkimuksen alan kilpailun COM/R/D/3 lautakunnan kielteisestä päätöksestä. Valituksessa sanotaan: ¨On yleisesti tiedossa, että lautakunta, jonka tehtävänä oli arvioida ehdokkaiden kelpoisuutta, ei soveltanut samoja perusteita kaikkiin ehdokkaisiin, sillä lautakunnan muodostaneet hallinnon ja henkilöstön edustajat eivät päässeet yksimielisyyteen perusteista, joilla valittaisiin ensimmäiset 14 pätevää ehdokasta 33 ehdokkaan varallaololuettelosta. Sekin on yleisesti tiedossa, että tästä umpikujasta päästäkseen lautakunta päätti toimia hyvin epätavallisella tavalla: se antoi seitsemän ehdokkaan valinnan hallinnon edustajille ja seitsemän ehdokkaan valinnan henkilöstön edustajille. Tämä vakava seikka johti siihen, että yksikään ensisijaisena pidetty ehdokas ei saanut koko lautakuntaa taakseen. Itse asiassa ketään lautakunnan toisen puoliskon - oli tämä sitten hallinnon tai henkilökunnan edustama puolisko - etusijalle asettamista ehdokkaista ei toinen puolisko pitänyt etusijalla olevana.¨ On selvää, että mikäli tämä on totta, ei voida puhua sääntöjen mukaisesta kilpailusta. Joka tapauksessa pyydän Euroopan komissiota selvittämään tämän asian, jotta YTK:n työntekijöitä ja työntekijäjärjestöjä huolestuttavista ongelmista päästäisiin eroon. Komission jäsenen Édith Cressonin komission puolesta antama vastaus (11. joulukuuta 1997) Kahdeksanhenkinen valintalautakunta - neljä johdon ja neljä henkilöstön edustajaa - tutki kyseisessä kilpailussa yli 1 640 hakijaa. Hakijoista tekemänsä ensimmäisen arvion jälkeen valintalautakunta haastatteli suullisesti huomattavasti pienempää hakijamäärää. Nämä hakijat vastasivat pätevyyksiltään parhaiten avoimena olevien toimien vaatimuksia. Lopullinen varallaololuettelo, jonka valintalautakunnan jäsenet laativat yksimielisesti ja jonka nimitysvaltaa käyttävä taho on hyväksynyt, koostuu 33 nimestä. Luettelossa olevien henkilöiden työhönotto riippuu talousarviosta.
Virallinen lehti nro C 158 , 25/05/1998 s. 0170



KIRJALLINEN KYSYMYS E-3657/97 neuvostolle esittäjä(t): Anne McIntosh (PPE) (19. marraskuuta 1997) Aihe: Turvapaikkamääräykset Euroopan unionin maat soveltavat turvapaikanhakijoihin erilaisia standardeja ja kokeita. Suunnitteleeko neuvosto EU:n tasolla käyttöön otettavia vähimmäiskriteerejä, joilla voitaisiin estää vääriä turvapaikanhakijoita vaatimasta itselleen valtion sosiaalietuuksia. Vastaus (12. helmikuuta 1998) Neuvosto on toteuttanut useita toimenpiteitä jäsenvaltioiden turvapaikkahakemusten tarkastelussa soveltamien menettelyjen yhdenmukaistamiseksi. Kyseiset toimenpiteet on tarkoitettu kaikkien turvapaikanhakijoiden kohtelemiseksi oikeudenmukaisesti, mukaan lukien mahdollisuus vuonna 1951 tehdyn Geneven yleissopimuksen mukaisen pakolaisaseman epäämiseen sellaisilta henkilöiltä, jotka eivät pysty osoittamaan toteen, että heitä vainotaan kyseisen yleissopimuksen mukaisella tavalla. Erityisesti seuraavia toimenpiteitä on toteutettu: 1. Neuvoston 4 päivänä maaliskuuta 1996 määrittelemä yhteinen kanta pakolaisten oikeusasemaa koskevan 28 päivänä heinäkuuta 1951 tehdyn Geneven yleissopimuksen 1 artiklassa tarkoitetun 'pakolainen'-käsitteen yhdenmukaistetusta soveltamisesta. ((EYVL L 63, 13.3.1996, s. 2. )) 2. Turvapaikkamenettelyn vähimmäistakuista 20 päivänä kesäkuuta 1995 annettu neuvoston päätöslauselma. ((EYVL C 274, 19.9.1996, s. 13. )) 3. Päätöslauselma yhteensovitetusta lähestymistavasta vastaanottavien kolmansien maiden osalta. ((Asiak. 4464/1/95 CIREA 3 )) 4. Päätöslauselma ilmeisen perusteettomista turvapaikkahakemuksista. ((Asiak. 4464/1/95 CIREA 3. )) 5. Päätelmät maista, joissa ei yleisesti ole vakavaa vaaraa joutua vainon kohteeksi. ((Asiak. 4464/1/95 CIREA 3. )) Tällä hetkellä neuvosto valvoo kyseisten toimenpiteiden täytäntöönpanoa jäsenvaltioissa ja kyseinen valvonta osoittaa, tarvitaanko mitään muutoksia tai lisätoimenpiteitä.
Virallinen lehti nro C 158 , 25/05/1998 s. 0179



KIRJALLINEN KYSYMYS E-3685/97 komissiolle esittäjä(t): Mark Watts (PSE) (19. marraskuuta 1997) Aihe: Apurahatietojen saatavuus Internetin kautta Onko komissio tietoinen ehdotuksista, jotka mahdollistaisivat apurahatietojen saamisen Internetin välityksellä? Olisiko tämä komission mielestä tehokas ja helppo tapa levittää perustietoja apurahojen olemassaolosta ja saatavuudesta asiasta kiinnostuneita varten? Olisiko mahdollista kehittää järjestelmä, jossa asiasta kiinnostuneet henkilöt voisivat näppäillä tarvittavan hakusanan ja hakuohjelma noutaisi sitten kaiken sen apurahatiedon, joka sisältää viittauksen kyseiseen sanaan. Tiedon voisi sitten lukea näytöltä tai tulostaa tarvittaessa. Eikö tämä komission mielestä säästäisi valtavan määrän aikaa ja paperia, jotka nyt menevät hukkaan hyödyttömiä hakemuslomakkeita lähetettäessä? Komission jäsenen Martin Bangemannin komission puolesta antama vastaus (17. joulukuuta 1997) Komissio on täysin tietoinen mahdollisuudesta levittää tietoa avoimista ehdotuspyynnöistä, tarjouspyynnöistä ja apurahoista. Tietoa komission avaamista yleisistä tarjouspyynnöistä ja ehdotuspyynnöistä on saatavissa TED-tietokannasta (Tenders electronic daily), joka on Euroopan yhteisöjen virallisen lehden täydennysosa (S-sarja) sähköisessä muodossa. Tämä tietokanta on käytettävissä ECHO:n (European Commission Host Organization) kautta kaikilla yhteisön virallisilla kielillä. Palveluun kuuluu myös Internetin käyttäjille tarkoitettu helppokäyttöinen web-käyttöliittymä, jonka avulla asiakirjoja voidaan hakea avainsanoja, jäsenvaltiota, päivämäärää jne. käyttäen. Kyseisessä tietokannassa käydään lukemassa yli 100 000 asiakirjaa joka kuukausi. Tämän palvelun lisäksi komissio ylläpitää lukuisia web-palvelimia. Kyseisten palvelinten kautta saa ilmaiseksi tietoa komission aloitteista kaikilla aloilla. Niihin kuuluvat myös ilmoitukset avoimista tarjouspyynnöistä ja ehdotuspyynnöistä sekä tiedot apurahoista. Käyttäjät voivat siirtää tietoa kaikilta palvelimilta omille tietokoneilleen. Komission tärkein palvelin on Europa (URL:http://europa.en.int), josta saa tietoa kaikaista komission palveluista ja jonka kautta saa yhteyden muiden toimielinten web-palvelimiin. Komissiolla on lisäksi kolme muuta web-palvelinta: I*M Europe (URL:http://www.echo.lu), yhteisön tutkimus- ja kehitystietopalvelu (CORDIS) (URL:http://www.cordis.lu) sekä tietoyhteiskuntahankkeiden toimisto (ISPO) (URL:http://ispo.cec.be), jotka palvelevat tiettyjä kohderyhmiä.
Virallinen lehti nro C 158 , 25/05/1998 s. 0103



KIRJALLINEN KYSYMYS E-3408/97 komissiolle esittäjä(t): Roberta Angelilli (NI) (28. lokakuuta 1997) Aihe: Rooman meijerin yksityistäminen Italialainen monopoleja valvova elin on harkinnut jo jonkin aikaa Rooman kaupungin meijerin luovuttamista Cirio-yritykselle. Jos Cirio ostaa keskuksen, se saisi lähes 70 prosenttia Latiumin maitomarkkinakiintiöstä. Luku on aivan liian suuri ja toimenpiteellä voitaisiin vääristää vapaata kilpailua alalla. Lisäksi kahden suurimman italialaisen maidontuottajan, Cirion ja Parmalatin, väliset suhteet voisivat yhteisen edut huomioon ottaen todella häiritä markkinoita, mikä johtuisi hallitsevan aseman saavuttamisesta. Seurauksena olisi myös kilpailun häviäminen. Kaikki tämä aiheuttaa epäilyjä Rooman kaupungin toteuttamasta myyntioperaatiosta. 1. Onko komissio tietoinen italialaisen monopoleja valvovan elimen tutkimuksesta, joka koskee Rooman meijerin yksityistämistä? 2. Katsooko komissio, että meijerin luovuttaminen Ciriolle voi aiheuttaa vapaata kilpailua vääristävän hallitsevan aseman lujittumisen? 3. Pitääkö komissio laillisena meijerin yksityistämistä? Komission jäsenen Franz Fischlerin komission puolesta antama vastaus (26. marraskuuta 1997) Komissiolle jätettiin vuoden 1996 lopulla valitus, joka koski julkisten varojen myöntämistä Centrale del latte di Roman saneeraukseen ja Rooman kaupungin suunnitteleman yksityistämismenettelyn yhdenmukaisuutta julkisia hankintoja koskevien yhteisön sääntöjen kanssa. Kyseistä valitusta tutkitaan parhaillaan, ja näin ollen komissio ei ole vielä muodostanut kantaansa asiasta. Tämän vuoksi komissio joutuu valitettavasti ilmoittamaan arvoisalle parlamentin jäsenelle, että se ei pysty vastaamaan esitettyihin kysymyksiin, jotka koskivat kyseessä olevan yrityksen yksityistämismenettelyä, ennen kuin se on muodostanut kantansa edellä mainitusta valituksesta.
Virallinen lehti nro C 158 , 25/05/1998 s. 0104



KIRJALLINEN KYSYMYS E-3410/97 komissiolle esittäjä(t): Roberta Angelilli (NI) (28. lokakuuta 1997) Aihe: Italian viranomaisille esitetty pyyntö saada tietoja tiettyjen julkisten hankkeiden toteuttamisesta Roomassa Vastauksessaan kirjalliseen kysymykseen E-1971/97 ((EYVL C 45, 10.2.1998, s. 131. )) komissio sanoi, että Italian viranomaiset eivät olleet vielä vastanneet pyyntöön Rooman C-metrolinjan rakentamista ja Casaletton ja Largo Argentinan välisen raitiovaunulinjan rakentamista koskevien tietojen osalta, oliko hankkeesta suoritettu ympäristövaikutusten arviointi direktiivin 85/337/ETY ((EYVL L 175, 5.7.1985, s. 40. )) määräysten mukaisesti. Vaikka ensimmäiset pyynnöt esitettiin yli vuosi sitten, molemmissa tapauksissa töissä on edetty alkuperäisten suunnitelmien mukaisesti. 1. Miten komissio suhtautuu Italian viranomaisiin, jotka ovat olleet jo kuukausia käsittämättömästi vaiti? 2. Mitä mieltä komissio on siitä, että toistuneita pyynnöistä huolimatta töitä kuitenkin jatketaan ilman että Italian viranomaiset antavat minkäänlaista selitystä? 3. Mihin muihin aloitteisiin komissio aikoo ryhtyä varmistaakseen, että ellei yhteisön oikeutta noudateta, niin ainakin saataisiin vastaus molemmista hankkeista vastaavalta Rooman kaupungilta? Komission jäsenen Ritt Bjerregaardin komission puolesta antama vastaus (4. joulukuuta 1997) Komissiolla on velvoite varmistaa, että yhteisön oikeutta noudatetaan jäsenvaltioissa. Niinpä komissio on käynnistänyt rikkomismenettelyn Italiaa vastaan, koska Italian lainsäädäntö ei vastaa ympäristövaikutusten arviointiin liittyvää direktiiviä 85/337/ETY. Italian laissa ei säädetä ennakkoselvityksestä, jonka perusteella ratkaistaan, onko direktiivin 85/337/ETY liitteessä II mainittujen hankkeiden ympäristövaikutukset tarpeen arvioida. Toisin kuin liitteessä I mainituista hankkeista, (joiden ympäristövaikutukset arvioidaan aina) liitteessä II mainituista hankkeista tehdään ympäristövaikutusten arviointi vain, jos hankkeilla on huomattava vaikutus niiden luonteen, laajuuden tai toteutuspaikan vuoksi. Parlamentin jäsenen mainitsemat hankkeet kuuluvat tähän luokkaan (liitteessä II olevan 10 kohdan G alakohtaan). Kun Italian viranomaisilta pyydetiin tietoa Roberta Angelillin kirjallisessa kysymyksessä E-1273/97 ((EYVL C 367, 4.12.1997. )) mainituista hankkeista, nämä ilmoittivat, että hankeet kuuluvat alueiden toimivaltaan. Alueiden on sovellettava 12. huhtikuuta 1996 annettua määräystä (DPR), joka koskee 22. helmikuuta 1994 annetun lain 146 40 artiklan 1 kohdan soveltamisen suuntaviivoja ja koordinointia. Määräyksen mukaan viranomaisten on varmistuttava muun muassa siitä, etteivät alueelliset tai paikalliset rautatiehankkeet eivätkä raitiovaunun tai metron kaltaiset liikennemuodot sisällä tekijöitä, jotka luonteensa, laajuutensa tai sijaintinsa vuoksi edellyttäisivät ympäristövaikutusten arviointia. Koska alueet eivät ole toistaiseksi antaneet tarvittavaa lainsäädäntöä, edellä mainitussa rikkomismenettelyssä otetaan huomioon alueelliset erityisnäkökohdat.
Virallinen lehti nro C 158 , 25/05/1998 s. 0034



KIRJALLINEN KYSYMYS E-3115/97 komissiolle esittäjä(t): Eolo Parodi (UPE) (13. lokakuuta 1997) Aihe: Kuljetusten alv-aste Espanjan hallitus on laskenut hiljattain kuljetusten alv-prosentin 16:sta seitsemään. Päätös tuo uudelleen esille Euroopan alv-asteiden yhtenäistämisen; tällä hetkellä veroaste vaihtelee kuljetusalalla kahdesta kymmeneen prosenttiin. Näin ollen kysyn komissiolta: 1. Ovatko sen mielestä nykyiset erot uhka markkinoiden vakaudelle, onko asiasta tehty tutkimus? 2. Aikooko se ehdottaa toimenpiteitä kuljetusalan alv-asteen harmonisoimiseksi Euroopassa ja koska? Komissio jäsenen Mario Montin komission puolesta antama vastaus (10. joulukuuta 1997) Komissio on tietoinen vaikeuksista, joita henkilökuljetusten arvonlisäverotuksen nykyinen tilanne aiheuttaa. Vaikeudet johtuvat pääasiassa kahdesta seikasta. Ensinnäkin kuudennen arvonlisäverodirektiivin (77/389/ETY ((EYVL L 145, 13.6.1977. ))) verotuspaikkaa koskevat säännökset ovat erityisen vaikeasti toteutettavia (9 artiklan 2 kohdan b alakohdan mukaisesti kuljetuspalvelun suorituspaikka on paikka, jossa kuljetus, huomioon ottaen kuljettu matka, tapahtuu). Lisäksi direktiivin liitteissä säädetään henkilökuljetusten verotuksen poikkeuksista ja annetaan jäsenvaltioille mahdollisuus soveltaa henkilökuljetuksiin alennettua verokantaa. Tämän seurauksena kansainväliset henkilökuljetukset vapautetaan usein arvonlisäverosta. Tietyt jäsenvaltiot vapauttavat lisäksi kotimaiset henkilökuljetukset kokonaan tai osittain. Erot sovellettavassa verokannassa ovat todella merkittäviä, ja tehokkaan verotuksen toteuttaminen on erityisen monimutkaista, varsinkin jos palveluita tarjoavat verovelvolliset eivät ole sijoittautuneet jäsenvaltioon, joka kantaa veron. On selvää, että tällainen tilanne haittaa tervettä kilpailua kuljetusten alalla - sekä jäsenvaltioiden välillä että eri kuljetusmuotojen välillä. Koska yhteisössä tapahtuvien henkilökuljetusten verotukseen liittyy suuria vaikeuksia, vuonna 1995 päätettiin aloittaa vuonna 1992 tehdyn henkilökuljetuksia koskevaan ehdotukseen ((EYVL C 307, 25.11.1992. )) perustuva tutkimus alv-järjestelmästä ja kilpailusta henkilökuljetusten alalla. Tämä tutkimus valmistunee ennen vuoden 1997 loppua. Ottaen huomioon nykyiset vaikeudet komissio aikoo vuonna 1998 laatia tutkimuksen perusteella aihetta koskevan neuvotteluasiakirjan.
Virallinen lehti nro C 158 , 25/05/1998 s. 0002



KIRJALLINEN KYSYMYS E-1870/97 komissiolle esittäjä(t): Gerardo Fernández-Albor (PPE) (30. toukokuuta 1997) Aihe: Euroopan unionin osallistuminen galicialaisen As Pontesin alueen kehittämiseen Espanjalaisen Galician alueen hallitus on allekirjoittanut yhteistyösopimuksen yhden maan tärkeimmän sähköalan yrityksen ja ammattijärjestöjen kanssa galicialaisen As Pontesin alueen taloudellista kehittämistä varten. Jälleenteollistamissuunnitelma on voimassa vuoteen 2001 saakka. Autonominen alue investoi 300 miljoonaa ja sähköalan yritys 900 miljoonaa. Voiko komissio kertoa, millä tavoin Euroopan unioni voisi tulla mukaan kyseiseen suunnitelmaan, mikä voisi olla unionin osuus siinä ja minkä ohjelman tai yhteisön erityisen toiminnan puitteissa se voisi harkita osallistumista kyseisen galicialaisen alueen kehitykseen? Komission jäsenen Monika Wulf-Mathiesin komission puolesta antama täydentävä vastaus (21. marraskuuta 1997) Jotta voitaisiin määrittää galicialaisen As Pontesin alueen taloudellista kehittämistä koskevalle Galician kunnan, Endesa-sähköyhtiön ja ammattijärjestöjen yhteistyösopimukselle rakennerahastoista mahdollisesti myönnettävän taloudellisen tuen lopullinen alkuperä, asianomaisten viranomaisten olisi toimitettava hakemus, jossa he pyytävät tätä hanketta varten erityisrahoitusta yksittäisestä rakenteelliseen toimintaan liittyvästä ohjelmasta. Koska tällaista hakemusta ei ole tehty, olisi ennenaikaista yksilöidä hankkeelle mahdollisesti myönnettävien määrärahojen alkuperä, erityisesti sen vuoksi, että espanjalaista Galician aluetta tuetaan yli 20:sta yhteisön rakennerahastojen ohjelmasta. Monesta tällaisesta ohjelmasta (mukaan lukien Galician toimenpideohjelma vuosiksi 1994 * 1999) voitaisiin tukea rahallisesti tällaista hanketta, jos tarvittavat edellytykset täyttyvät.
Virallinen lehti nro C 158 , 25/05/1998 s. 0183



KIRJALLINEN KYSYMYS E-3723/97 neuvostolle esittäjä(t): Gianni Tamino (V) (24. marraskuuta 1997) Aihe: Euroopan hallitusten edustus kuluttaja-asioita käsittelevässä neuvostossa Kullakin jäsenvaltiolla on oikeus itsenäisesti päättää, minkä alan ministeri osallistuu Euroopan unionin neuvoston kokouksiin. Edustaako neuvoston mielestä eurooppalaisia kuluttajia ja heidän etujaan paremmin teollisuus- tai maatalousasioista vastaava ministeri, kuten jotkut ovat ehdottaneet, vai terveys- tai ympäristöasioista vastaava ministeri? Vastaus (16. helmikuuta 1998) Sopivimpien edustajien nimittäminen kuluttaja-asiain neuvostoon kuuluu yksinomaan jäsenvaltioiden hallituksille.
Virallinen lehti nro C 158 , 25/05/1998 s. 0040



KIRJALLINEN KYSYMYS E-3130/97 komissiolle esittäjä(t): Marjo Matikainen-Kallström (PPE) (13. lokakuuta 1997) Aihe: Koulumaito-ohjelma Komission jäsen Franz Fischlerin komission puolesta antama vastaus (10.9.1997, E-2448/97) ((EYVL C 82, 17.3.1998, s. 82. )) esittämääni koulumaitokysymykseen oli epätyydyttävä. Vastauksessa ohitettiin täysin argumenttini ydinosa eli se, että maitotuotteiden ylimääräinen rasva ei saisi olla yhteisön tukipolitiikassa tukitasoa nostava tekijä. Mitä vähemmän maitotuotteissa on rasvaa, sen parempia tuotteet ovat terveydelle. Sen vuoksi kansanterveydellisistä syistä vähärasvaisia maitotuotteita tulisi tukea enemmän kuin runsasrasvaisempia. Yllä mainittuun viitaten kysyn seuraavat jatkokysymykset: Miten komissio voi jatkossa perustella sen, että vaikka se tunnustaa rasvojen kulutuksen vähentämisen myönteiset vaikutukset kansanterveyteen, se jatkaa runsasrasvaisten maitotuotteiden rahallista tukemista vähärasvaisten kustannuksella? Onko komissiolla varaa ylenkatsoa kansanterveydellisiä näkökohtia maitorasvojen kohdalla? Eikö vähärasvaisten maitotuotteiden yhtäläinen tukeminen edistä kaikkien maitotuotteiden käyttöä? Komission jäsenen Franz Fischlerin komission puolesta antama vastaus (17. joulukuuta 1997) Koulumaidontukijärjestelmä on osa maidon ja maitotuotteiden alan yhteistä markkinajärjestelyä, jonka tavoitteena on erityisesti tukea maidon ja sen kahden rakenneosan, rasvan ja valkuaisaineen käyttöä. Komissio pyrkii tämän tavoitteen mukaisesti tukikelpoiset tuotteet ja niiden tuen määrän vahvistamalla edistämään terveellistä ja monipuolista ravitsemusta haluamatta kuitenkaan vaikuttaa tuensaajien valintaan jomman kumman maitotuotteen hyväksi. Komissio arvioi ohjelman vaikutukset myynnin ja terveellisen ruokavalion edistämisen kannalta ja toteuttaa tarvittavat toimenpiteet ohjelman tarkistamiseksi, jos se osoittautuu tarpeelliseksi.
Virallinen lehti nro C 158 , 25/05/1998 s. 0158



KIRJALLINEN KYSYMYS E-3585/97 komissiolle esittäjä(t): Kirsten Jensen (PSE) (13. marraskuuta 1997) Aihe: Pysyvä kasvinsuojelukomitea Voiko komissio ilmoittaa, mitkä järjestöt ovat edustettuina pysyvässä kasvinsuojelukomiteassa? Euroopan maatyöläisten liitto (EFA) on jo kauan hakenut tämän komitean jäsenyyttä. Voiko komissio ilmoittaa, miksi EFA ei tähän mennessä ole päässyt komitean jäseneksi? Komission jäsenen Franz Fischlerin komission puolesta antama vastaus (18. joulukuuta 1997) Pysyvä kasvinsuojelukomitea perustettiin 23 päivänä marraskuuta 1976 tehdyn neuvoston päätöksen 76/894/ETY ((EYVL L 340, 9.12.1976. )) mukaisesti; se koostuu jäsenvaltioiden edustajista ja sen puheenjohtajana toimii komission edustaja. Komitea suorittaa neuvoston hyväksymiin kasvinsuojelua koskeviin toimenpiteisiin liittyviä tehtäviä päätöksessä säädettyjen olosuhteiden ja yksityiskohtaisten sääntöjen mukaisesti. Useissa direktiiveissä, kuten tiettyjä tehoaineita sisältävien kasvinsuojeluaineiden markkinoille saattamisen ja käytön kieltämisestä annetussa direktiivissä 79/117/ETY ((EYVL L 33, 8.2.1979. )) ja kasvinsuojeluaineiden markkinoille saattamisesta annetussa direktiivissä 91/414/ETY ((EYVL L 230, 19.8.1991. )), valtuutetaan komissio toteuttamaan tiettyjä toimenpiteitä sääntelykomiteamenettelyn mukaisesti. Pysyvä kasvinsuojelukomitea antaa lausuntonsa komission tämän päätöksentekomenettelyn mukaisesti esittämistä toimenpide-ehdotuksista. Ammattijärjestöjen edustajien osallistumista komiteaan ei ole suunniteltu. Ammattijärjestöjä kuullaan kuitenkin neuvoa-antavissa komiteoissa, joita komissio on perustanut yhteisön tärkeimmille maatalousaloille. Pysyvän kasvinsuojelua käsittelevän työryhmän muodostaminen sisältyy näiden komiteoiden uudelleenjärjestelyä koskevaan suunnitelmaan.
Virallinen lehti nro C 158 , 25/05/1998 s. 0143



KIRJALLINEN KYSYMYS E-3535/97 neuvostolle esittäjä(t): Yiannis Roubatis (PSE) (14. marraskuuta 1997) Aihe: Vaarallinen arsenikkisäiliö Albaniassa Italian senaatin terveysvaliokunnan puheenjohtaja Francesco Carella sai Albaniaan tekemänsä virallisen vierailun aikana tietää, että Fierissä Albaniassa sijaitsevan kemiantehtaan laitoksilla on reikiä täynnä oleva säiliö, jossa on 800 kuutiometriä arsenikkia. Tämä säiliö on romahtamisen partaalla, ja sen romahtaminen aiheuttaisi suunnatonta ympäristötuhoa ja vaarantaisi välittömästi Albanian, Kreikan ja Italian kansalaisten terveyden. Aikooko neuvosto myöntää Albanian hallitukselle teknistä ja taloudellista apua tämän vaarallisen säiliön kunnostamiseen tai sen poistamiseen? Vastaus (12. helmikuuta 1998) Siitä lähtien, kun Albanian eristäytyneisyys päättyi, yhteisö on avustanut maata huomattavasti: vuosina 1991 - 1996 tuen määrä on ollut 557 miljoonaa ecua. Albanian taannoisen kriisin jälkeen neuvosto on useaan otteeseen, viimeksi 10. marraskuuta 1997 pidetyssä istunnossaan, toistanut yhteisön aikovan jatkaa avustustoimintaansa. On kuitenkin selvää, että maan hallinnosta vastaavat yksinomaan ja täysivaltaisesti Albanian viranomaiset. Mitä Fierin tehtaalla varastoitavaa arsenikkia koskevaan erityistapaukseen tulee, neuvosto pitää arvoisan parlamentin jäsenen tavoin tilannetta huolestuttavana. Koska avustusohjelmien ja erityisesti PHARE-ohjelman hallinnoinnista vastaa komissio, joka on tietoinen arvoisan parlamentin jäsenen ilmoittamista seikoista ja joka tekee parhaillaan tilannearviota, sen tehtävänä on järjestää tarpeellista apua ongelmien ratkaisemiseksi yhdessä Albanian viranomaisten kanssa.
Virallinen lehti nro C 158 , 25/05/1998 s. 0126



KIRJALLINEN KYSYMYS E-3485/97 komissiolle esittäjä(t): Richard Howitt (PSE) (3. marraskuuta 1997) Aihe: Varsovan sopimus ja essexiläisen panttivangin kohtalo Kuwaitissa - korvausvaatimus British Airwaysia vastaan Viitaten essexiläisen Edward Hammettin ja British Airwaysin lennolla 149 olleiden 367 matkustajan pitkään meneillään olleeseen valitukseen, jonka mukaan lentoyhtiö laskeutui vastuuttomasti ja tarkoituksella Kuwaitiin Irakin miehitettyä maan Persianlahden sodan aikaan, aikooko komissio ottaa tarkasteltavaksi mahdollisen Euroopan unionin toimivallan suhteessa mahdolliseen tutkintaan? Erityisesti, voiko komissio kertoa asiaan liittyvistä yhteisön oikeuden näkökohdista, joilla saattaa olla merkitystä, etenkin kun Ranskassa matkustajat ovat saaneet korvauksia BA:lta ranskalaisen oikeusistuimen toimien seurauksena, mutta Britanniassa asuvat kanssamatkustajat eivät ole saaneet korvauksia omassa maassaan? Komission jäsenen Neil Kinnockin komission puolesta antama yhteinen vastaus kirjallisiin kysymyksiin E-3485/97 ja E-3487/97 (11. joulukuuta 1997) Irakin miehitettyä Kuwaitin sinne laskeutuneella British Airwaysin lennolla 149 mukana olleiden matkustajien valitettavassa ja ahdistavassa kokemuksessa ei ole kyse yhteisön oikeuden rikkomisesta. Koska tapaukseen ei voida soveltaa yhteisön lainsäädäntöä, komissiolla ei ole perusteita asian tutkimiseksi. Niinpä matkustajien oikeudet riippuvat asianomaisten kansallisten lakien sekä Varsovan sopimuksen soveltamisesta. Komissio selvittää kuitenkin mahdollisuutta kehittää lentoliikenteen kuluttajapolitiikkaa entisestään. Lentoliikenteen kuljetusehtoja arvioiva perusteellinen selvitys on saatu valmiiksi ja toimitettu äskettäin komissiolle, joka on käynnistänyt kaikille asiasta kiinnostuneille tarkoitetun kuulemismenettelyn selvityksen tuloksista.